王夫子
作者：白居易
朝代：唐

paragraphs: 王夫子，送君爲一尉，東南三千五百里。
道途雖遠位雖卑，月俸猶堪活妻子。
男兒口讀古人書，束帶斂手來從事。
近將徇祿給一家，遠則行道佐時理。
行道佐時須待命，委身下位無爲恥。
命苟未來且求食，官無卑高及遠邇。
男兒上既未能濟天下，下又不至飢寒死。
吾觀九品至一品，其間氣味都相似。
紫綬朱紱青布衫，顏色不同而已矣。
王夫子，別有一事欲勸君，遇酒逢春且歡喜。